**Sally Kristen Ride** (26. toukokuuta 1951 Los Angeles, Kalifornia – 23. heinäkuuta 2012 La Jolla, Kalifornia) oli yhdysvaltalainen fyysikko ja NASAn astronautti, joka vuonna 1983 ensimmäisenä yhdysvaltalaisena naisena ja nuorimpana yhdysvaltalaisena (tuohon aikaan) matkasi avaruuteen avaruussukkulalennolla STS-7.

Varhainen elämä
---------------

Ride syntyi Encinossa Los Angelesissa Carol Joycen (o.s. Anderson) ja Dale Burdell Riden esikoisena. Ridella on norjalaiset sukujuuret. Sisar Karen "Bearful" Ride on presbyteerikirkon pastori. Ride kävi Portola Middle Schoolia ja Westlaken tyttökoulua (nykyinen Harvard-Westlake School) Los Angelesissa stipendillä. Hän oli kiinnostunut tieteistä ja oli kansallisesti sijoittunut tenniksenpelaaja. Swarthmore Collegesta Ride siirtyi Stanfordin yliopistoon missä hän suoritti alemman korkeakoulututkinnon englannin kielessä ja fysiikassa. Fysiikan ylemmän korkeakoulututkinnon ja tohtorintutkinnon (Ph.D.) hän suoritti edelleen Stanfordissa tutkimuskohteinaan astrofysiikka ja vapaaelektronilaserfysiikka.

Ura NASAssa
-----------

Sally Ride avaruussukkula Challengerin keskikannella lennolla STS-7.
Ride vastasi yhtenä 8 900 hakijasta sanomalehdessä olleeseen ilmoitukseen avaruusohjelmahausta. Ilmoituksen johdosta Ride liittyi NASAan vuonna 1978. Ride oli toisen ja kolmannen avaruussukkulalennon (STS-2 ja STS-3) lennonjohdon ja sukkulamiehistön yhteyshenkilö (CapCom) maassa ja auttoi kehittämään sukkulan robottikäsivartta. 18. kesäkuuta 1983 Ridesta tuli ensimmäinen yhdysvaltalainen nainen avaruudessa avaruussukkula Challengerin miehistön jäsenenä lennolla STS-7. (Häntä edelsi kaksi neuvostoliittolaista naista avaruudessa, Valentina Tereškova vuonna 1963 ja Svetlana Savitskaja vuonna 1982.) Lennolla STS-7 viisihenkinen miehistö lähetti matkaan kaksi tietoliikennesatelliittia ja suoritti farmaseutiikkaan liittyviä kokeita. Ride käytti ensimmäisenä naisena robottikäsivartta avaruudessa ja poimi ensimmäisenä henkilönä satelliitin robottikäsivarrella. Riden toinen avaruuslento oli vuonna 1984, myös Challengerilla. Yhteensä hän on viettänyt yli 343 tuntia avaruudessa. Ride oli ollut kahdeksan kuukautta koulutuksessa kolmatta avaruuslentoaan varten avaruussukkula Challengerin onnettomuuden tapahtuessa. Hänet nimitettiin onnettomuuden presidentilliseen tutkimuslautakuntaan ja hän johti sen alakomiteaa Operaatiot. Onnettomuustutkinnan päätyttyä Ride nimitettiin NASAn päämajaan Washington DC:hen. Siellä hän johti NASAn strategista suunnittelua tuottaen raportin "Leadership and America's Future in Space" (The Ride Report) ja perusti NASAn Office of Explorationin.

Ride meni naimisiin NASAn astronautin Steve Hawleyn kanssa vuonna 1982, mutta he erosivat 1987. Vuodesta 1985 aina kuolemaansa asti Ride asui yhdessä elämänkumppaninsa Tam O'Shaughnessyn kanssa.

Ura NASAn jälkeen
-----------------

Ride erosi NASAsta vuonna 1987 työskennelläkseen Stanfordin yliopiston tutkimuskeskuksessa Center for International Security and Arms Control. Vuonna 1989 hänestä tuli Kalifornian yliopiston (San Diego) fysiikan professori ja California Space Instituten johtaja. Vuonna 2003 häntä pyydettiin työskentelemään avaruussukkula Columbian onnettomuuden tutkimuslautakunnassa. Jäätyään virkavapaalle yliopistosta hän toimi vuonna 2001 perustamansa Sally Ride Sciencen puheenjohtajana ja toimitusjohtajana. Yritys tuottaa viihdyttäviä tiedeohjelmia ja julkaisuja koululaisille, erityisesti tytöille.

Ride on kirjoittanut tai osallistunut kirjoittajana viiteen lapsille suunnattuun avaruutta käsittelevään ja tieteellistä tutkimusta kannustavaan kirjaan.

Ride oli Yhdysvaltain presidentin tiede- ja teknologiapolitiikasta vastaavan viraston (OSTP) 7. toukokuuta 2009 asettaman Yhdysvaltain miehitettyjen avaruuslentojen tulevaisuutta arvioivan riippumattoman arviointiryhmän Review of United States Human Space Flight Plans Committeen jäsen. Ride sai lukuisia huomionosoituksia ja palkintoja työstään. Hän on ainoa henkilö, joka on työskennellyt kummankin avaruussukkulaonnettomuuden tutkimuslautakunnassa.

Ride menehtyi 61-vuotiaana La Jollassa, Kaliforniassa haimasyöpään.

Katso myös
----------

* Luettelo naisavaruuslentäjistä

Bibliografia
------------

* Ride, Sally. *Single Room, Earth View (expository essay)*. Sally Ride.
* Ride, Sally; Okie, Susan (1989). *To Space and Back*. New York: HarperTrophy, 96 pages. ISBN 0-688-09112-1.
* Ride, Sally; O'Shaughnessy, Tam E.; (1999). *The Mystery of Mars*. [New York]: Crown, 48 pages. ISBN 0-517-70971-6.
* Ride, Sally; O'Shaughnessy, Tam E. (2003). *Exploring our Solar System*. New York: Crown Publishers, 112 pages. ISBN 0-375-81204-0.
* Ride, Sally; O'Shaughnessy, Tam E. (2004). *The Third Planet: Exploring the Earth from Space*. Sally Ride Science, 48 pages. ISBN 0-9753920-0-X.
* Sally Ride Science (2004). *What Do You Want to Be? Explore Space Sciences*. Sally Ride Science, 32 pages. ISBN 0-9753920-1-8.
* Ride, Sally (2005). *Voyager: An Adventure to the Edge of the Solar System*. Sally Ride Science, 40 pages. ISBN 0-9753920-5-0.
* Ride, Sally; Mike Goldsmith (2005). *Space (Kingfisher Voyages)*. London: Kingfisher, 60 pages. ISBN 0-7534-5910-8.
* Ride, Sally; Tam O'Shaughnessy (2008: Upcoming release). *Climate Change: You Can Make A Difference*. London: Roaring Brook Press, 48 pages. ISBN 1596433795.

Lähteet
-------

1. 1 2  Eyder Peralta: Sally Ride, First American Woman In Space, Is Dead *npr.org*.  23.7.2012. Viitattu 24.7.2012. (englanniksi)
2. 1 2  Ensimmäinen avaruudessa vieraillut amerikkalaisnainen kuoli *Yle.fi Uutiset*.  24.7.2012. Viitattu 24.7.2012.
3. 1 2 3  NASA: Sally K. Ride, Ph.D. Biography NASA. Viitattu October 4 2007.
4. 1 2 3 4 5 6  NASA: Sally Ride NASA.  Arkistoitu 22.10.2007. Viitattu October 7 2007.
5. ↑  NASA: Dr. Sally Ride NASA. Viitattu October 7 2007.
6. ↑  "Time - People - Sally Ride", Time Magazine, June 8, 1987. Luettu 2008-10-01. Archived from the original on heinäkuu 27, 2012.
7. ↑  Tam O'Shaughnessy: About Sally Ride's Partner Of 27 Years *ibtimes.com*.  23.7.2012. Viitattu 24.7.2012. (englanniksi)
8. ↑  Dan Majors: Sally Ride touts science careers for women Pittsburgh Post-Gazette.  Arkistoitu 8.12.2007. Viitattu October 7 2007.
9. ↑  Kenneth Kesner: Sally Ride Festival geared for girls The Huntsville Times.  Arkistoitu 9.12.2012. Viitattu October 7 2007.
10. ↑  Shirin Parsavand: Ex-astronaut looks to inspire children at Riverside event The Press-Enterprise. Viitattu October 7 2007.
11. ↑  Business Wire - Live PR: Sally Ride Science Brings Cutting-Edge Science to the Classroom with New Content Rich Classroom Sets Business Wire - Live PR. Viitattu October 7 2007.
12. ↑  Allison M. Heinrichs: Sally Ride encourages girls to engineer careers Pittsburgh Tribune Review.  Arkistoitu 20.11.2007. Viitattu October 7 2007.

Aiheesta muualla
----------------

Wikisitaateissa on kokoelma sitaatteja aiheesta ***Sally Ride***. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Sally Ride**.
* NASAn elämäkerta (englanniksi)
* Astronautix.com: elämäkerta (englanniksi)
* Sally Ride Girls Science Camps
* USA Today Q&A
* Sally Ride on The California Museum's California Legacy Trails (Arkistoitu – Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Sally Ride 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Saksa
* Israel
* Yhdysvallat
* Japani
* Tšekki
* Korea
* Alankomaat

 |
|  |
| Tieteilijät | 
* CiNii

 |
|  |
| Muut | 
* NARA
* SNAC
	+ 2

 |

 |